钦定古今图书集成/明伦汇编/闺媛典/第005卷 > 《秋歌十八首》
## 钦定古今图书集成/明伦汇编/闺媛典/第005卷 > 《秋歌十八首》

风清觉时凉。明月天色高。佳人理寒服，万结砧杵劳。
清露凝如玉，凉风中夜发。情人不还卧，冶游步明月。
鸿雁搴南去，乳燕指北飞。征人难为思，愿逐秋风归。
开窗秋月光，灭烛解罗裳。含笑帷幌里，举体兰蕙香。
适忆三阳初，今已九秋暮。追逐泰始乐，不觉华年度。
飘飘初秋夕，明月耀秋辉。握腕同游戏，庭含媚素归。
秋夜凉风起，天高星月明。兰房竞妆饰，绮帐待双情。
凉风开窗寝，斜月垂光照。中宵无人语，罗幌有双笑。
金风扇素节，玉露凝成霜。登高去来雁，惆怅客心伤。
草木不常荣，憔悴为秋霜。今遇泰始世，年逢九春阳。
自从别欢来，何日不相思。常恐秋叶零，无复连条时。
掘作九州池，尽是大宅里，处处种芙蓉，婉转得莲子。
初寒八九月，独缠自络丝。寒衣尚未了，郎唤侬底为。
秋爱两两雁，春感双双燕。兰鹰接野鸡，雉落谁当见。
仰头看《桐树》。桐花特可怜，愿天无霜雪，梧子解千年。
白露朝夕生，秋风凄长夜。忆郎须寒服，乘月𢭏白素。
秋风入窗里，罗帐起飘飏。仰头看明月，寄情千里光。
别在三阳初，望还九“秋暮。恶见东流水，终年不西顾。”